Diari Oficial de la Generalitat Valenciana


Sumari del DOGV 6875, del 03-10-2012 (2012/8824)

Aprovació definitiva de la modificació puntual número 3 del pla general d'ordenació urbana.
-------------------------------------------------------------------------------------------

### Dades del document

Número de DOGV
:   6875

Data del DOGV
:   03-10-2012

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2012/8824


Data del document
:   03-10-2012

Organisme emissor
:   Ajuntament de Cofrentes

Tipus de document
:   Anunci

Descriptors 

:   * Cofrentes
    * pla d'urbanisme
    * administració local

Aprovació definitiva de la modificació puntual número 3 del pla general d'ordenació urbana. [2012/8824]  
En compliment del que disposa l'article 104 de la Llei Urbanística Valenciana i 326 del Reglament d'Ordenació i Gestió Territorial i Urbanística, es fa públic l'acord del Ple de l'Ajuntament, celebrat en sessió de data 21 de setembre de 2012, pel qual es va aprovar el projecte de modificació puntual núm. 3 del Pla General d'Ordenació Urbana de Cofrentes, així com els documents amb eficàcia normativa que s'adjunten a la dita modificació.  
  
Acord del Ple  
«Acord d'aprovació definitiva de la modificació puntual núm. 3 del Pla General d'Ordenació Urbana de Cofrentes  
  
Antecedents de fet  
Primer. El planejament vigent al municipi de Cofrentes és el pla general d'ordenació urbana, aprovat per la Comissió Territorial d'Urbanisme en sessió celebrada en data 16.04.2003 (DOCV núm. 4605 de data 10.10.2003).   
Sobre este pla s'ha dut a terme la modificació puntual núm. 1, aprovada per acord del Ple de l'Ajuntament de Cofrentes en sessió celebrada el 29.08.2011 (DOCV núm. 6619 del 29.09.2011). En el dit document es va modificar la qualificació de diverses parcel·les, entre elles la de l'antic frontó, de titularitat municipal, que va quedar zonificada com a edificació oberta (EDO).  
En l'actualitat es troba en fase de redacció i consulta prèvia la modificació puntual núm. 2, que té com a objecte escometre un canvi de localització o permuta de la reserva de diversos sòls dotacionals en la xarxa primària de Cofrentes.  
Segon. Amb l'objecte de dotar de més i millors espais lliures a les promocions que es desenrotllen en la zona d'edificació oberta (EDO), l'Ajuntament de Cofrentes ha considerat convenient regular amb caràcter general les característiques de la planta d'àtic i permetre la seua implantació en la zona d'edificació oberta (EDA).   
Tercer. L'Ajuntament de Cofrentes va encarregar a l'equip redactor format per Enrique E. Argente Solís, arquitecte, i per Juan B. Solís Paredes, enginyer de camins, canals i ports, la redacció de l'instrument de planejament i dels documents complementaris necessaris que permeten dur a terme la modificació que es pretén.   
Quart. L'equip tècnic redactor va fer entrega del projecte de modificació puntual núm. 3 del PGOU de Cofrentes, per a procedir a la seua aprovació inicial. De la proposta modificativa es conclou que:  
1r. Es duen a terme consideracions generals sobre la planta d'àtic, les construccions per damunt de cornisa i l'aprofitament davall coberta. Es permet l'agrupació de l'edificabilitat en la zona d'edificació oberta (EDO) per a flexibilitzar el disseny dels edificis que s'ubiquen en este àmbit i es permet la construcció d'una planta addicional utilitzant la tipologia tradicional d'àtic reculat respecte a la línia de façana, de tal manera que la seua percepció des del viari es veja dissimulada.  
  
2n. La modificació no incrementa l'edificabilitat neta prevista pel planejament vigent ni per les seues posteriors modificacions. Simplement ofereix la possibilitat de disposar de part de l'edificabilitat en una planta d'àtic per a facilitar la reordenació dels volums durant el procés de disseny de l'edifici i dotar a les futures promocions de majors espais lliures.  
3r. La modificació no planteja increment de l'edificabilitat neta prevista per a les parcel·les afectades, zonificades com a edificació oberta (EDA), per la qual cosa no s'alteren els estàndards dotacionals previstos en el planejament ni és procedent suplementar-los.  
4t. La modificació es materialitza mitjançant una nova redacció dels articles 5.32 i 5.38 de les normes urbanístiques i la modificació de la fitxa urbanística corresponent a la zona d'ordenació urbanística per a edificació oberta (EDO), definida en el títol VII de les mateixes normes. Es manté sense modificar la resta de documents amb eficàcia normativa del Pla General de Cofrentes i de la modificació puntual núm. 1 del dit pla.  
  
Quint. De l'informe tècnic subscrit per Juan B. Solís Paredes, i que hi ha en l'expedient, es conclou que no hi ha afecció entre el document que ara es tramita i el que es troba en procés de redacció relatiu a la modificació puntual número 2.   
Sext. Els servicis tècnics i jurídics d'esta corporació van emetre informe sobre la seua conformitat amb l'ordenament jurídic i urbanístic vigent, i van proposar la seua aprovació inicial. Els dits informes es troben en l'expedient.  
Sèptim. El Ple de l'Ajuntament de data 09.07.2012 va acordar aprovar inicialment el projecte de modificació puntual núm. 3 del Pla General d'Ordenació Urbana de Cofrentes, a l'efecte d'exposar-lo al públic. D'esta manera es va sotmetre la proposta modificativa al tràmit d'informació pública, per un mes, mitjançant anunci que es va publicar en el Diari Oficial de la Comunitat Valenciana núm. 6822 de 19.07.2012, en el diari Levante de data 11.07.2012 i al tauler d'anuncis municipal. Així mateix es va sol·licitar informe a Telefónica, SA (RGS 355 en 31.07.2012 i AR en 01.08.2012), a Iberdrola, SA (RGS 356 en 31.07.2012 i AR en 02.08.2012), a Conselleria de Sanitat (RGS 357 en 31.07.2012 i AR en 01.08.2012), i a Conselleria d'Educació (RGS 358 en 31.07.2012 i AR en 01.08.2012). Transcorregut un mes des de la seua recepció, cap d'estos organismes o empreses ha emés cap informe ni dictamen. No es va considerar necessari dur a terme negociacions i consultes amb els municipis limítrofs ni amb altres administracions, tal com assenyala l'article 83.1 de la LUV, ja que la modificació proposada no afecta ni les seues competències ni els seus béns.  
  
Octau. Transcorregut el termini d'informació pública, no s'ha presentat cap al·legació ni s'ha rebut cap informe o dictamen de les administracions o empreses consultades, per la qual cosa és procedent continuar amb la tramitació de l'expedient.  
  
Fonaments de dret  
Primer. Es consideren reproduïts els continguts en els antecedents i en els informes dels servicis municipals que hi ha en l'expedient per considerar-los ajustats a dret.  
Segon. La modificació del pla general d'ordenació urbana té la seua cobertura normativa en els preceptes següents:  
A) Articles 91 i 94 en relació amb l'article 83 de la LUV i 223 del ROGTU sobre la modificació del pla i procediment que s'ha de seguir.   
B) Article 81 LUV, respecte a la promoció i iniciativa de la modificació.  
C) Articles 37, 57 i 60 LUV i 120, 121.3, 125, 223.5 i 273.3 ROGTU, respecte a l'afecció de l'ordenació detallada i no estructural del pla i delimitació d'una unitat d'execució.  
D) L'oportunitat dels reajustaments proposats queda plenament justificada en el projecte.  
E) En aplicació dels articles 104 i 106 de la LUV, 328 i 586 del ROGTU, és procedent la remissió del projecte de modificació a la conselleria competent en Urbanisme, així com la publicació de l'acord d'aprovació definitiva i el contingut de les normes urbanístiques en el BOP. Així mateix, en aplicació del que disposa l'article 326 del ROGTU és procedent també la seua publicació en el Diari Oficial de la Comunitat Valenciana.  
Conseqüentment, en l'exercici de les competències que té atribuïdes en virtut de la LBRL, el Ple de la corporació municipal, amb la deliberació prèvia, per 4 vots a favor (PP) i 3 abstencions (AICO), que constitueixen la majoria absoluta del nombre legal dels seus membres, acorda:  
  
Primer. Aprovar, sense modificacions, la proposta modificativa, amb el títol de Modificació puntual núm. 3 del Pla General d'Ordenació Urbana de Cofrentes.  
  
Segon. Remetre una còpia diligenciada de la dita modificació a la conselleria competent en Urbanisme als efectes que legalment siguen procedents.  
  
Tercer. Publicar este acord en els butlletins oficials que legalment siguen procedents, junt amb les normes urbanístiques aprovades, així com altres documents amb eficàcia normativa.  
  
Quart. Facultar àmpliament l'alcalde president de Cofrentes per a l'adopció i firma de tots els actes i documents que exigisca el que s'ha acordat en els precedents apartats.  
Contra l'acord transcrit, que posa fi a la via administrativa, es pot interposar recurs contenciós administratiu, davant de la Sala Contenciosa Administrativa del Tribunal Superior de Justícia de València, en el termini de dos mesos a comptar de l'endemà de la publicació del present anunci, de conformitat amb l'article 46 de la Llei 29/1998, de 13 de juliol, de la Jurisdicció Contenciosa Administrativa.  
Tot això sense perjuí que puga exercitar qualsevol altre recurs que estime pertinent.  
Normes urbanístiques  
Es modifica amb la següent redacció l'article 5.32 sobre construccions per damunt de l'altura de cornisa inclòs en la Secció 5a: paràmetres urbanístics relatius al volum i forma dels edificis del capítol 1: conceptes bàsics, inclòs en el títol V: ordenances generals de l'edificació de les normes urbanístiques del Pla General de Cofrentes, publicades en el Butlletí Oficial de la Província de València el 24 de juny de 2003.   
  
Article 5.32. Construccions per damunt de l'altura reguladora.  
1. Sense perjuí del que disposen les ordenances particulars de zona, per damunt de l'altura reguladora es permetran els elements següents:  
  
a) La construcció d'una planta d'àtic situada per damunt de l'altura reguladora i reculada respecte a la línia de fatxada de tal manera que cap element de la dita planta, supere el diedre format per la cara inferior del forjat de l'última planta i un altre pla que forme amb este, en la intersecció del primer amb el pla de fatxada, un angle de 45 graus amb un màxim de 3,5 metres per damunt de l'altura reguladora. Esta possibilitat es materialitzarà només en el cas que s'establisca específicament en la zona d'ordenació urbanística en què estiga inclosa.  
  
b) La construcció d'una planta d'àtic en solars d'un mateix propietari en què, recaient a dos carrers, hi ha una diferència de cota entre els seus rasants superior a l'altura de cornisa corresponent al carrer més baixa. La planta àtic tindrà un reculada de 3 metres respecte a l'alineació exterior de la parcel·la.  
c) Baranes i ampits de les terrasses amb l'altura adequada per a garantir les condicions de seguretat. Igualment els elements ornamentals de rematada de l'edifici.  
d) Els vessants de coberta, que no podran sobrepassar els plans que, contenint una línia situada 1,40 metres per damunt de la cara inferior del forjat de sostre de l'edifici en fatxades i patis, formen un pendent igual a 1/3 i el carener del qual estiga situat com a màxim 3,50 metres per damunt de l'altura reguladora.  
e) Cassetons d'ascensor, caixes d'escales per a l'accés a les terrasses, sempre que la seua ocupació en planta no excedisca dels 20 metres quadrats per cada nucli d'accés.  
f) Ximeneres, depòsits, conductes de ventilació, antenes de televisió, parallamps, estenedors i aparells i instal·lacions d'aire condicionat, sempre que estos últims no siguen visibles des de la via pública.  
  
2. Queden prohibides les pèrgoles o elements fixos que puguen ser susceptibles de ser tancats o envidrats posteriorment.  
Es modifica amb la següent redacció l'article 5.38 sobre aprofitament davall coberta inclòs en la mateixa secció per referència a l'article 5.32:  
Article 5.38. Aprofitament davall coberta.  
Es denomina aprofitament davall coberta la utilització de l'espai comprés entre la coberta inclinada de l'edifici i el forjat del sostre de l'última planta, d'acord amb la definició volumètrica de l'article 5.32.1.d d'estes normes. A este espai també se l'anomena porxe. Únicament podrà utilitzar-se en els casos que expressament s'autoritzen en les ordenances particulars de zona, amb les limitacions quant al seu ús i dimensions que en estes s'establisquen i en les condicions de còmput d'edificabilitat expressades en l'article 5.24 d'estes normes.  
  
Queda modificada la fitxa de zona d'ordenació urbanística per a edificació oberta (EDO) definida en el títol VII. Les zones d'ordenació de les normes urbanístiques indicant que el nombre màxim de plantes és de 4 + àtic i que els àtics estan permesos seguint la definició de l'article 5.32. Com a annex a estes normes es reprodueix íntegrament la fitxa modificada amb els nous paràmetres.